Men det havde Jonas’ far selvfølgelig allerede forsøgt på SkoleIntra. Hvorefter han var blevet banket på plads af bland-selv-fraktionen, der i et tæppebombardement af SkoleIntra-beskeder havde slået fast, at de ikke havde nogen som helst intention om at rette sig efter en ”udemokratisk og mindretalsundertrykkende” slikafstemning, fordi de anså deres børns ret til at forgifte deres klassekammerater med industrielle farvestoffer og højt forarbejdet sukker for en umistelig frihedsrettighed, de var parate til at forfølge helt til menneskerettighedsdomstolen i Strasbourg.